Rabada voel sleg oor paaltjie-tiradeKagiso Rabada. (AP Photo/Michael Sheehan) Suid-Afrika se vuurvreter-snelbouler, Kagiso Rabada, voel sleg oor sy paaltjie-tirade wat veroorsaak het dat hy die vierde en laaste toets teen Engeland op die Wanderers sal misloop. Op ’n hondmak blad in Port Elizabeth het Rabada en kie gesukkel om die Engelse kolwers uit te knikker. Toe hy uiteindelik vir Joe Root met ’n kartets van 140 km/h skoongeboul het, kon hy nie sy emosies beteuel nie en hy het tot langs die Engeland-kaptein gehardloop en uit pure frustrasie kliphard geskree. Hy is deur die wedstrydskeidsregters aangekla en vir een toetswedstryd deur die Internasionale Krieketraad geskors. Sy skorsing was die kersie op ’n Protea-koek wat maar ’n wrang smaak in die mond gelaat het. Die Suid-Afrikaners het die derde toets met ’n beurt en 53 lopies verloor en hulle móét die Wanderers-kragmeting wen om ’n gelykopuitslag in die reeks af te dwing. “Dit is iets wat ek glad nie verwag het nie; of dit nou reg of verkeerd was om my te skors, die werklikheid is dat ek die wedstryd sal misloop,” het Rabada gesê. “Dit kan nie net die heeltyd gebeur nie. Ek laat myself en die span in die steek – dit maak seer.” Hy was al vantevore in die sop oor sy paaltjieneem-feesvieringe – dink net aan Australië se vorige toer na Suid-Afrika, toe hy vir Steve Smith en David Warner ordentlik terug na die kleedkamers gestuur het. Die Wes-Indiese snelboul-legende Michael Holding, sowel as Engeland se Kevin Pietersen, het Rabada se gedrag veroordeel, terwyl die voormalige Engelse kaptein, Michael Atherton, weer vir hom in die bres getree het. Met die Proteas wat verspotmaklik gehênsop het in Port Elizabeth, is Temba Bavuma, Andile Phehlukwayo, Keegan Petersen en Beuran Hendricks weer vir die laaste toets nadergetrek.